KREAS | 16 de cada 100 estudiants que opten a la universitat procedeixen de l’FP - KREAS\n16 de cada 100 estudiants que …\nHi ha uns quants estudis en què els aspirants provinents d’FP són majoritaris. El curs 2013-14, més del 50% dels què es van preinscriure als graus d’Educació Social, Pedagogia, Treball Social, CAFE i Infermeria en alguns centres de l’àrea de Barcelona, així com també a Màrqueting i Comunicació Digital i a Enginyeria Geomàtica i Topografia, van ser graduats en CFGS.\nEducació Infantil, on això venia succeïnt en els últims anys, va perdre interès per als estudiants de CFGS al haver-se de presentar, a partir del 2013, a la nova prova d’aptitud personal.\nAl llarg del quinquenni 2009-2013, entre 7.500 i 8.500 graduats de Cicles Formatius de Grau Superior (CFGS) s’han preinscrit anualment a les universitats catalanes, el que confirma l’estabilització d’aquesta via d’accés als estudis universitaris.\nEl curs 2013-2014 els aspirants procedents de cicles van ser 7.784, un 16,3% del total, segons les dades que recull l’últim anuari de la Fundació BCN Formació Professional que acaba de fer-se públic. La xifra no inclou els graduats d’FP que han volgut accedir a les universitats privades.\nSi ens fixem en els graduats que durant aquest curs van arribar a matricular-se a les quatre universitats públiques de Barcelona (UB, UAB, UPC i UPF), el pes dels estudiants d’FP puja fins al 18,3%. Això significa que dels poc més de 25.000 estudiants de nou accés que van ingressar-hi, més de 4.600 havien cursat un CFGS.\nUN SISTEMA QUE INCENTIVA L’ACCÉS\nEl nou sistema d’accés a la universitat des de l’FP instaurat el 2010 (quan es van abolir les quotes per via d’estudi) permet als graduats en CFGS preinscriure’s als graus sense haver de realitzar la fase general de la selectivitat.\nAra bé, els estudiants procedents de cicles no tenen més remei que presentar-se a la fase específica de la prova si volen accedir a uns estudis amb una nota de tall superior a 10 (també ho poden fer per millorar la nota inicial, igual que els estudiants de Batxillerat), ja que la qualificació amb la qual poden ser admesos (que és la mitjana de l’expedient dels estudis de CFGS) no pot superar el 10.\nLa nova fórmula d’accés sembla que ha estimulat l’opció de fer el salt a la universitat des d’un cicle superior. Les convalidacions de matèries, que en ocasions poden superar els 60 crèdits (o sigui un curs acadèmic) també hi contribueixen.\nNo és estrany, doncs, que entre els 260 matriculats a primer curs de Medicina de la UB n’hi hagi prop d’un 10% que hagin cursat un CFGS. També resulta interessant observar com, a Educació Infantil, han baixat les preinscripcions de graduats en FP a partir del moment en què s’ha començat a exigir que tots els aspirants hagin de treure una nota mínima de 4 a les proves de català i castellà de la selectivitat, i una mitjana de 5 entre les dues.\nFONT: Butlletí “Un Portal” – “Entrar a la universitat per la porta de l’FP” 20 de novembre de 2015\nCFGScicle formatiu grau superiorformació professionalOlotprocessos i qualitat\nAugmenten els llocs de treball en el sector alimentariEl curs 2015-2016 del Campus Professional de la UVic-UCC estrena CFGS de tècnic superior en pròtesis dentals al Campus Manresa


La futura alcaldessa de Tremp es dirà Anna, Sílvia o Maria Pilar - Teleponent\nInici Eleccions La futura alcaldessa de Tremp es dirà Anna, Sílvia o Maria Pilar\nLa futura alcaldessa de Tremp es dirà Anna, Sílvia o Maria Pilar\nAnna Ritz (Junts per Tremp), Sílvia Romero (Compromís per Tremp-PSC) o Maria Pilar Cases (ERC); una de les tres serà la propera alcaldessa de Tremp. Per primera vegada a la història tots els candidats a les eleccions municipals per Tremp són dones.\nCap de les tres no es mostra molesta perquè s’hagi posat l’accent en la feminització de la política municipal i destaquen que ja fa anys que treballen per la capital del Jussà. Mentre Ritz i Cases no preveuen canvis en les hores de determinats actes, com la celebració de plens, Romero plantejarà tornar als horaris de matí per conciliar la vida laboral amb la familiar i personal.\nSílvia Romero creu que les dones poden aportar el seu caràcter “més dialogant i més empàtic” a l’hora de desencallar projectes i confia que serà “positiu” que les tres candidates siguin dones. A la candidata socialista “no li molesta” que es posi l’accent d’aquestes eleccions en què per primer cop l’alcaldessa serà una dona i ho veu “com una manera de cridar l’atenció”. Sí això pot ajudar a augmentar la participació, afegeix, ”ja és benvingut”.\nLa republicana Maria Pilar Cases no faria el canvi horari de celebració dels plens perquè considera que fent-los a les vuit del vespre s’afavoreix la presència de tots els regidors i regidores i fa que no s’hagin d’absentar dels seus llocs de treball. Cases té clar que si és alcaldessa, farà que l’Ajuntament estigui dins el Pacte per la reforma horària.\nLa candidata republicana veu “bonic” que Tremp sigui notícia perquè tres dones encapçalen llistes per a les municipals però lamenta que aquest fet “no hauria de ser notícia”. Cases afirma que les dones “tenim prou empoderament” per lluitar per qualsevol projecte municipal. L’actual primer tinent alcalde de l’Ajuntament de Tremp afirma que ha treballat 4 anys envoltada d’homes i “en cap moment” s’ha sentit “discriminada” i confia que continuï així.\nAnna Ritz afirma que “les persones han d’estar per sobre del gènere i condició” i amb aquest sentit creu que “homes i dones poden fer política per igual”. Per la candidata de Junts per Tremp “una dona alcaldessa té unes facultats diferents a l’hora de percebre i sentir”.\nQue el titular de les eleccions de Tremp sigui que les candidates són 3 dones fa que encara “no estigui molt normalitzat” i durant aquesta legislatura haurem de “potenciar polítiques d’igualtat”, ha sentenciat Ritz.\nAnna Ritz, segona tinent alcalde de Tremp, és l’alcaldable de Junts per Tremp en substitució del convergent i actual alcalde, Joan Ubach; la primera tinent alcalde, Maria Pilar Cases, repeteix com a candidata per ERC; i Sílvia Romero, actual regidora, relleva al capdavant de la llista l’històric socialista Víctor Orrit, que va ser alcalde de forma interrompuda durant 20 anys.\nArticle anteriorAM+ Lleida celebra el seu 15è aniversari\nArticle següentMultitudinària i lenta Batalla de flors de la Festa Major


Els naixements, sota mínims - Diari de Terrassa\nEls naixements, sota mínims\nLa demografia egarenca s’ha vist alterada per la pandèmia de la Covid-19, frenant de manera dràstica el creixement de població que la ciutat ve experimentant des de fa anys, de manera pràcticament ininterrompuda, fins i tot en períodes de crisi econòmica. La pandèmia ha disparat les defuncions el 2020, una dada previsible, i ha frenat el fenomen migratori, un factor també coherent amb un context de confinaments. Dues dades dels primers mesos de la pandèmia, però, escapen a aquesta lògica i conviden a la reflexió. La primera té a veure amb l’evolució dels naixements, que el 2020 van caure en més de dos-cents nadons. És probable que algunes dones decidissin posposar el seu embaràs amb la irrupció de la pandèmia, però aquestes decisions, la majoria preses a partir de l’abril, s’hauran de reflectir a les estadístiques de 2021. La caiguda de la natalitat, però, repunta l’any 2020, marcant un preocupant descens dels naixements a Terrassa. El segon factor a valorar és el de l’emigració. Les entrades van caure el 2020, però el gruix dels que preveien marxar ho va fer.


Notícies - Escola Ginesta\nCurs 2017/2018 > \nSetmana Cultural: Màgia\n27 de juny 2018, 3:42 publicada per Albert Velasco\nDurant l'última setmana de curs hem celebrat la setmana cultural. El tema de la setmana ha estat la màgia on hem fet diferents tallers i per acabar hem rebut la visita d'un mag que ens ha fet uns trucs.\n21 de juny 2018, 3:42 publicada per Albert Velasco [ actualitzat el 24 de juny 2018, 23:50 ]\nAvui a l'escola hem fet la festa de l'escuma. cliqueu a la foto per veure'n més.\n21 de juny 2018, 2:25 publicada per Albert Velasco [ actualitzat el 21 de juny 2018, 3:34 ]\nColònies primària 2018\n14 de juny 2018, 4:20 publicada per Albert Velasco [ actualitzat el 21 de juny 2018, 2:18 ]\n23 d’abr. 2018, 2:55 publicada per Albert Velasco [ actualitzat el 26 d’abr. 2018, 3:04 ]\n*Falta la segona part de la pàgina 12 de 2n B aquí la podeu veure.\nPodeu clicar a sobre per veure-ho més gran\nAvui a l'escola hem celebrat Sant jordi. Hem donat els premis dels jocs florals que han participat els alumnes de 3r a 6è i també els premis de manualitats que han fet els alumnes a casa amb les seves famílies. Aquest any la revista està feta amb format digital podeu descarregar el pdf a l'enllaç de sota i qui vulgui la pot imprimir a casa.\nTambé podeu veure les fotos dels guanyadors de les manualitats.\n| Fitxers adjunts: revista2018.pdf\n14 de març 2018, 1:34 publicada per Albert Velasco\nJa podeu veure les fotos de Carnaval a l'apartat de festes o clicant a la foto.\n8 de març 2018, 3:29 publicada per Albert Velasco\nAvui a l 'escola hem parlar de l'igualtat entre dones i homes tan el l'aspecte laboral com en altres aspectes de la vida. A classe hem treballat algunes dones que han estat importants al llarg de l'història i ho em posat en comú al pati i a un plafó.\nProjecte "El mirall. I tu, què fas davant del bullying?"\n7 de març 2018, 4:04 publicada per Jaime Hidalgo\nAquest curs 2017/18 la nostra escola, concretament cinquè de primària, participa al pla pilot d'implementació del projecte: “El mirall. I tu, què fas davant del bullying?”, adreçat a joves de l'últim cicle de primària i de 1r d'ESO, i que té per objectiu la prevenció de les conductes d'assetjament entre iguals o bullying.\nEl projecte pretén corresponsabilitzar els joves davant d'aquestes situacions, a partir de la identificació de quines conductes són assetjament i la posterior sensibilització. Així, es fuig del binomi tradicional víctima-agressor i s'implica al grup com a element clau en diferents sentits: per una banda, deixant palès com aquestes conductes poden arribar a alterar directament les dinàmiques grupals i afectar, per tant, tots els seus integrants. I per l'altra, apoderant al grup com a actor indispensable per frenar aquestes situacions.L'objectiu és que tota la comunitat educativa, incloent les famílies, els centres i sobretot, l'alumnat, s'impliquin en el projecte i entre tots, s'aconsegueixi centres escolars lliures d'assetjament.\nDisposeu de més informació al següent enllaç de l'Ajuntament de Vilanova:\n31 de gen. 2018, 4:08 publicada per Albert Velasco\nAhir a l'escola vam celebrar “La diada escolar de la no violència i de la pau”, Durant la setmana anterior vam treballar a les aules la resolució de conflictes i l'empatia entre els alumnes. Cada cicle va deixar la seva empremta en un mural i quan el vam unir va sortir un gran símbol de la pau, simbolitzant així el que deia Gandhi: "els conflictes no es resolen amb violència, sinó amb les paraules".\nPodeu el nostre mural al vestíbul de l’escola.\nCantada de Nadal i festa a l'escola\n10 de gen. 2018, 0:48 publicada per Albert Velasco [ actualitzat el 15 de gen. 2018, 3:37 ]\nJa podeu veure els vídeos de la cantada de Nadal i les fotos de la festa a l'escola a l'apartat de festes


Els alumnes dels cicles de SMX i ASIX de l'Institut El Calamot podran certificar-se de manera gratuïta en el TITOL MTCNA de MikroTIK - INSTITUT EL CALAMOT\nby · 20 de setembre de 2017\nL’Institut El Calamot ha estat enrolat com a centre ACADEMY de MikroTIK amb el suport de MikroTIK i Landatel.\nLes acadèmies MikroTik (MA) són institucions educatives, com ara universitats, escoles tècniques, col·legis, escoles professionals i altres centres educatius que ofereixen cursos de connexió a Internet per a estudiants acadèmics que utilitzen MikroTik RouterOS com a eina d’aprenentatge.\nLes sessions de formació de MikroTik estan organitzades i proporcionades pels centres de formació MikroTik en diferents llocs del món. Hi assisteixen enginyers de xarxes, integradors i administradors, que volen conèixer l’encaminament i gestionar xarxes sense fil i sense fils mitjançant el RouterOS MikroTik.\nL’Institut El Calamot, de la mà del Departament d’Informàtica, és membre d’aquestes institucions educatives amb capacitat per formar els seus alumnes de cicles formatius de la família d’informàtica i comunicacions per tal que puguin obtenir la primera titulació que MikroTIK ofereix anomenada MTCNA.\nEsperem que aquestes novetats us animin a cursar amb nosaltres les diferents titulacions que a l’Institut El Calamot impartim.\nSereu sempre molt benvinguts!\nInscripció a les proves lliures de B1 i B2 d’anglès, francès, italià i alemany\nEnllaç a les Portes Obertes de CF GRAU MITJÀ\nNext story L’Institut El Calamot i l’Ajuntament de Begues signen un conveni de col·laboració d’FP Dual\nPrevious story El Calamot, impulsor del conveni per implantar l’FP Dual entre Bauhaus i Ensenyament


L'Ajuntament de Roses s'il·luminarà aquesta nit de verd per l'ELA i anima la població a unir-se a la campanya\nAlt Empordà - 21/06/2019 - 11:12\nAmb aquesta senzilla actuació Roses s'adhereix a una campanya que vol visualitzar la malaltia i on es fa una crida a la participació ciutadana\nL'Ajuntament de Roses se suma avui al Dia Mundial de l'Esclerosi Lateral Amiotròfica (ELA) il·luminant l'Ajuntament de la vila durant tota la nit, avui divendres 21 de juny. Amb aquesta campanya impulsada per la Fundació Catalana d'ELA Miquel Valls, es vol donar a conèixer la malaltia i millorar la qualitat de vida dels afectats i les seves famílies.\nAmb aquesta senzilla actuació Roses s'adhereix a una campanya que vol visualitzar la malaltia i on es fa una crida a la participació ciutadana. L'Esclerosi Lateral Amiotròfica (ELA), també coneguda com a Malaltia de Lou Gehrig, és una malaltia neurodegenerativa que afecta les neurones motores del cervell, tronc encefàlic i medul·la espinal, que són les cèl·lules encarregades de transmetre l'ordre del moviment voluntari del cervell als músculs. La malaltia actualment no té cura i encara no es disposa de cap tractament que permeti aturar el procés degeneratiu de l'ELA.\nDes del consistori animem tots els rosincs i rosinques a fer-se una fotografia fent el Gest per l'ELA, consistent simplement consisteix a posar la mà dreta amb els dits polze i índex en forma de lletra "L", i publicar-ho a les xarxes socials amb l'etiqueta #fesungestperlela\nEn el Dia Mundial de l'Esclerosi Lateral Amiotròfica, Fes un Gest per l'ELA!


Apropant-nos a la diversitat funcional – Fundació Caixa Rural Vila-real\nApropant-nos a la diversitat funcional\nPosted on 4 de novembre, 2020 4 de novembre, 2020 by Fundació\nAPROPANT-NOS A LA DIVERSITAT FUNCIONAL escrit per Pilar Rubert Saura, coordinadora de XiCaEs\nLes persones amb discapacitat són abans de res persones, per la qual cosa el correcte és tractar-los amb la major normalitat possible: "El normal és un tracte normal". Tindre clara la seua condició de PERSONA per damunt de la seua discapacitat, respectant en tot moment la seua dignitat.\nLa primera reacció en observar que una persona presenta una discapacitat, amb les limitacions que aquesta comporta, és prestar-li la nostra ajuda. La majoria de les persones amb discapacitat, assenyalen que unes certes actituds de la gent ja siguen per astorament o ignorància pot resultar un obstacle tan important com el seu propi impediment. És important conèixer a fi de donar l'ajuda respectiva a cada tipologia.\nEn trobar-se amb una persona sorda, aquesta pot tindre dificultats per a fer-se comprendre:\nMirar de front per a facilitar la lectura labial.\nNo donar-se la volta durant la conversa.\nParlar en forma clara i natural, pronunciant bé, no lletrejant.\nNo elevar el to de veu, ni cridar.\nLes expressions corporals i facials poden facilitar la comunicació.\nPer a cridar-ho tocar suaument el seu muscle, evitant que s'espante. Cal pensar que en cas d'acostar-nos per la seua esquena, no té possibilitat d'anticipar que ens estem acostant.\nUna persona en cadira de rodes pot tindre una paràlisi o poca mobilitat a les cames. Recordar sempre que cal preguntar si la persona necessita ajuda abans de brindar-la:\nDirigir-se a la persona en cadira de rodes i no al seu acompanyant.\nQue ella mateixa li explique què pot fer.\nEvite els moviments bruscos que poden fer-li caure de la seua cadira.\nPer a passar un obstacle, inclinar la cadira cap endarrere i baixar-la per les seues rodes posteriors.\nAnar amb compte en baixar les vores de voreres, i qualsevol classe d'obstacles que puguen ser percebuts com a colp sec.\nMai s'ha d'agarrar la cadira pels posa braços.\nSi és possible parle-li assegut/a per a tindre un tracte igualitari.\nNo penjar coses o secundar-se sobre una cadira de rodes ja que ella és part de l'espai corporal de la persona.\nComunment associem a les persones que usen bastó blanc amb una persona amb discapacitat visual, però també pot ser una persona amb manques visuals:\nOferisca-li ajuda si ho sent vacil·lant, o si es dirigeix rumb a un obstacle.\nNo es moleste si rebutja la seua ajuda.\nEvite tocar-lo/a abans si es fes present amb la veu, en cas contrari pot espantar-se.\nPer a guiar-ho/a, no el/a prenga del braç ni destorbe el moviment del bastó, simplement situant-se un pas avant, oferisca-li el seu muscle o el seu colze.\nIndique-li amb la veu si hi ha obstacles en el camí.\nConsidere que existeixen determinades paraules que, per a ser significatives, requereixen de la informació visual. Per exemple, “ací”, “allà”, “ací”. En la mesura que siga possible, evite utilitzar-les. Utilitze en canvi expressions com “a la dreta”, “a l'esquerra”, “avance”, “arrere”.\nNo se senta incòmode/a si ha d'utilitzar la paraula “veure” o “mirar”. És una paraula del llenguatge col·loquial que tots utilitzem.\nSi comparteix un espai físic amb una persona amb discapacitat visual, evite deixar obstacles com a calaixos oberts, cadires o qualsevol altre objecte que obstruïsca el camí.\nEn comunicar-se a través de correu electrònic o missatge de text, evite utilitzar abreviacions que puguen resultar confuses (“x” en comptes de “per”). Tinga present que la persona accedirà a la informació a través del canal auditiu.\nAssegure's que la persona amb discapacitat visual sàpiga qui es dirigeix a ell/ella, ja siga nomenant-ho o tocant-li lleugerament el braç.\nSi vostè ha de donar-li un canvi o pagar-li, col·loque-li els bitllets a la mà en forma ordenada. En el cas de les monedes és diferent, ja que les reconeix amb facilitat mitjançant el tacte.\nLa discapacitat intel·lectual, pot ser que siga la menys visible pel que també resulta la menys compresa, la que genera més dubtes en el moment d'oferir la nostra col·laboració.\nTractem a la persona d'acord amb la seua edat, però adaptant-nos a la seua capacitat.\nEns expressarem usant un llenguatge senzill, concret i clar, assegurant-nos que ens ha comprés. Siguem naturals i plans en la nostra manera de parlar a una persona amb dificultats de comprensió.\nEn una conversa poden respondre lentament, per la qual cosa cal donar-los temps per a fer-ho. Siga pacient, flexible i mostre sempre suport. Verificar que la persona haja comprés el que se li ha indicat.\nProcurar parar atenció a les seues respostes, perquè es puga adaptar la comunicació si fóra necessari.\nAjudar-la només en el necessari, deixant que es desembolique sola en la resta de les activitats, no cal fer les tasques per ella, no sobreprotegisca a la persona. És positiu proporcionar retroalimentació perquè la persona tinga clar que està complint les tasques adequadament.\nLes persones amb discapacitat intel·lectual tenen dificultat per a adaptar-se als canvis, ja que aquests els provoquen inseguretat. És recomanable comentar-li els canvis abans que ocórreguen.\nParla amb naturalitat, les persones amb Autisme no són diferents a tu:\nPregunta i/o informa't del que els agrada i/o disgusta: hi ha persones amb *TEA que els agrada saludar fent besos, abraçades o encaixada, unes altres prefereixen que no els toquen en excés.\nIntenta no utilitzar frases amb doble sentit, bromes, ironies o sarcasme\nExplica a la persona amb TEA qui eres i què és el que fareu, d'aquesta manera podrà entendre bé què és el que succeeix. L'anticipació és molt important.\nUtilitza frases breus i tracta de no fer massa preguntes seguides.\nSi no et mira quan li estàs parlant, no significa que no t'estiga escoltant, dóna-li temps i no li forces.\nEn la comunicació és necessari utilitzar senyals clars, llenguatge concís i gestos evidents, fins i tot donar suport a la comunicació verbal amb claus visuals\nSi la persona utilitza un sistema alternatiu i/o augmentatiu de comunicació, familiaritza't amb el seu ús.\nDeterminades actituds poden ser producte d'una situació que li pot estar causant malestar (un soroll, dolor…). Cal intentar identificar l'origen i posar-li solució.\nTot el que us hem comentat és molt generalitzat. Si teniu consells personals que hageu aplicat, podeu deixar els vostres comentaris. Entre tots podem fer-ho més fàcil.\nVos deixe un video amb el que podeu entendre millor el que vos he explicat: Punxa ací


Bono podria no tornar a tocar la guitarra després del seu accident en una bicicleta\nBono podria no tornar a tocar la guitarra després de l'accident de bicicleta que va sofrir a Nova York al novembre i en el qual es va fracturar el colze, segons va dir el mateix cantant i capdavanter d'O2 en un post penjat en la web oficial del grup. "Mentre escric això encara no és clar si podré tornar a tocar la guitarra", va sentenciar.\n"La recuperació ha estat més difícil del que pensava", va assegurar Bono, de 54 anys i va afegir que els seus companys de banda li van recordar que "ni ells ni la civilització occidental depenen d'això", qui a més va assegurar que anava a haver de "concentrar-se molt" per estar llest para la gira que O2 té prevista aquest any.\nBono es va fracturar l'os en sis llocs i li van haver de col·locar plaques de titani. En la seva carta va assegurar que es que va quedar en blanc després de l'impacte i que no té ni idea de com va arribar a l'hospital. En total, van haver d'utilitzar tres plaques de metall i 18 cargols per ordenar en el seu físic les seqüeles del xoc. Per si això fos poc, al matí següent de la intervenció quirúrgica, el cantant va ser també sotmès a una operació a la seva mà esquerra per reparar la fractura del cinquè metacarpiano.\n"He cancel·lat tota aparició pública i he decidit que aquesta carta és tota la comunicació que puc gestionar durant la primera meitat de 2015, més enllà de murmurar i cantar per a mi mateix, per descomptat", va concloure.


Molins de Mallorca - +Mallorca, la revista de Mallorca\nA Mallorca, des d’abans de la conquesta cristiana (1229) ja són coneguts els enginys moguts per les forces tradicionals. Els molins de vent, de sang o hidràulics es localitzen arreu del territori insular.\nAvui per avui, els molins han perdut la seva funció original, no obstant això, gaudeixen d’un important valor patrimonial com a testimonis del passat econòmic, social i cultural de Mallorca.\nMés de dos mil·lennis de la humanitat estàn sustentats, des d’un punt de vista energètic, sobre l’energia animal que utilitzava com convertidor energètic a l’home i certes espècies d’animals de càrrega i tir a partir de l’energia química continguda en els aliments amb un rendiment pròxim al 33%. L’energia primària que va agafar el relleu va ser la hidràulica (Molins d’aigua) i en algunes zones d’Europa l’eòlica (Molins de Vent). El 1180 a Normandia ja existien els Molins de Vent que al llarg del segle XII es van difondre per tota Europa, com nova tecnologia energètica portada pels croats des d’Orient.\nProbablement el Moli de Vent fou inventat a Pèrsia en el segle VII i va tenir una gran difusió a la regió oriental del Mediterrani, i el propagaren, durant l’Edat mitjana els Bizantins pel Nord i el Àrabs pel Sud.\nA Mallorca, eren emprats per a moldre farina (molins de vent fariners) i per a extreure l’aigua del subsòl (molins d’extracció d’aigua o molins aiguaders). El primers estàn documentats després de la conquesta (1229), mentre que els segons són introduïts més recentment. El primer molí aiguader construït a Mallorca data de l’any 1845, i fou utilitzat per l’enginyer holandès Bouvij en les tasques de dessecament del Prat de Sant Jordi (actualment Pla de Sant Jordi).


Notícies d'ANC Horta-Guinardó: Una feina de tots i totes\nCom a persona compromesa amb la fita que Catalunya esdevingui un nou estat independent a Europa, voldria transmetre la meva preocupació per les dificultats que el projecte comença a enfrontar, tot just acabat d’iniciar-se.\nNo és la dificultat de la gran tasca el que més em preocupa, sinó la passivitat que alguns demostren, tot i haver-se manifestat repetidament a favor de la independència de Catalunya.\nHem de tocar de peus a terra i ser molt conscients que només fent actes de presència en esdeveniments puntual o assistint a les reunions mensuals de la nostra AT no n’hi ha prou per aconseguir l’èxit de l’actual procés sobiranista.\n"Dubto que un sol de nosaltres,\nnomés passejant la bandera,\nhagi aconseguit convèncer una sola persona"\nDubto que un sol de nosaltres, només passejant la bandera, hagi aconseguit convèncer una sola persona a favor de la independència, ni tampoc que l’Estat espanyol cedirà i ens deixarà lliures per molt milions de ciutadans que siguem a les manifestacions.\nLa bona feina, la que fem cada dia, sigui la que sigui però feta amb regularitat, és la que cala, i és sens dubte la millor manera d'aconseguir resultats positius, tenint en compte la precarietat dels nostres mitjans i recursos.\nEstic absolutament convençut que només amb la regular i generosa participació activa de molts més ciutadans aconseguirem sembrar dubtes en els contraris i convèncer els indecisos.\nI ho hem de fer sense preses però sense pausa, amb les nostres raons i els nostres arguments, sense defallir, encara que les notícies que ens arriben no siguin optimistes. Si ens esforcem i col·laborem tots, cadascú en la mesura de les seves possibilitats, ho aconseguirem perquè la justícia i la voluntat del nostre poble es veuran reconegudes i compensades amb la victòria.\nsalvi 8 de febrer de 2013, a les 17:56\nTotalment d'acors, Enric. Per poc que poguem tots hi hem de ser. Tothom té una estona a la setmana o cada quinze dies... I es pot col.laborar de moltíssimes maneres. Un primer pas per comprometre's és unir-se a L'ANC, però, és clar, amb aquest sol gest no n'hi ha prou.\nPotser és poc l'esforç, però penso que començant per penjar una estelada al balcó, ja hem donat un primer pas significatiu: sortir de l'armari, prerdre la por, fer-nos visibles i omnipresents al carrer i al paisatge urbà tenyit d'estelades!


Repàs de les accions en drets televisius, patrocinis, comissions de treball i comunicació\n5 min. Barcelona 05/08/2018 16:40\n651x366 La nova junta de la Codinadora (Inés Solé, la presidenta, és la quarta començant per l'esquerra) / CCCC La nova junta de la Codinadora (Inés Solé, la presidenta, és la quarta començant per l'esquerra) / CCCC\nLa nova junta de la Coordinadora de Colles Castelleres de Catalunya ja ha superat el seu primer mig any de mandat, en què ha destacat per haver resolt la qüestió dels drets televisius i haver aconseguit nous recursos per poder cobrir les assegurances mèdiques de les colles. És per això que, a manera de titular, la presidenta de la CCCC, Inés Solé, en fa un balanç positiu, però detalla les ganes de seguir assolint les línies marcades.\nEn l'assemblea de la Coordinadora a Manresa el 17 de març es va ratificar l'acord que permetia iniciar la negociació col·lectiva de les colles a través de la mateixa Coordinadora amb els operadors televisius. Aquest fet, per tant, posava de manifest la voluntat de la nova junta de tancar les ferides de la temporada anterior i permetre que les actuacions castelleres es poguessin veure per la televisió.\nDies abans de Sant Joan, a més, es va oficialitzar l'acord de difusió televisiva entre la CCCC, la Corporació Catalana de Mitjans Audiovisuals (CCMA) i La Xarxa. Entre els acords també es va presentar la nova plataforma Xala. Inés Solé explica que els ha arribat la informació i aclareix que es va presentar com una prova pilot. "Ens hem permès la llicència, en aquest primer any de patrocini, de donar-los uns mesos de marge, veure els resultats i saber exactament què volen", diu la presidenta, i assegura que ja han deixat per escrit que es tornaran a asseure a final de temporada per fer balanç del cost i el benefici que suposa la nova plataforma. De totes maneres, la presidenta considera que "creiem que és bo que hi hagi un experiment televisiu amb una aposta al darrere".\nDes de l'elecció de la nova junta de la Coordinadora es va deixar clar que l'entitat havia de buscar nous recursos si no volia trobar-se amb problemes a l'hora de cobrir les assegurances mèdiques dels castellers. És per això que un dels eixos principals del mandat és trobar patrocinis. Aquest any s'ha renovat el patrocini de 40.000 € de Sorea i s'hi ha afegit el de La Xarxa.\nSolé afirma que "ara mateix a curt termini tenim el tema resolt, però a llarg termini la Coordinadora tindria un problema". Per això creu que s'ha de seguir treballant, perquè "una de les responsabilitats de l'actual junta és vetllar pel futur". Entre els nous recursos que s'estan buscant hi ha les aliances amb les diputacions, nous patrocinadors i la renovació dels contractes.\nUn dels contractes més destacats que s'està revisant és el d'Estrella Damm, que exerceix de patrocinador oficial de la Coordinadora. La presidenta explica que s'està actualitzant el contracte perquè "el que no podem fer és anar amb convenis de fa més de 10 anys que no estan al dia de què són actualment els castells". A més, afirma que el contracte que hi havia no s'adaptava a la realitat i que, per tant, "ara estem treballant per saber què volem, on som i què no volem".\nEntre els diferents vessants que cal actualitzar Solé esmenta que, a més de l'aportació de Damm per cobrir les assegurances, s'està treballant perquè les colles notin el suport de manera directa. Finalment, la presidenta conclou que "si ho fem bé podem arribar a molt bons acords entre la XAL, Damm i la Coordinadora". "Ells tenen la capacitat i nosaltres ens hem de vendre de la millor manera perquè sigui així", afirma Solé.\nLes noves comissions de treball\nLa junta de la Coordinadora gestiona actualment quatre grups de treball: igualtat, drets d'imatge, patrocinis i seguretat, a més dels dotze grups territorials. Tots quatre grups ja estan en funcionament, i la comissió d'igualtat és la que més s'ha reunit. Està dividida en tres àmbits: gènere, homofòbia i racisme, i desenvolupa una tasca que la presidenta vol "que es faci des d'un òrgan suprem, un treball que legitimi qualsevol colla a desenvolupar aquestes accions".\nEntre les accions de la comissió de gènere, per exemple, hi ha els protocols d'acció, creació de punts liles i proteccions de diferents situacions. Solé també esmenta que "el fet que moltes colles hagin creat una comissió d'aquestes el darrer any i mig posa de manifest que hi ha un problema i s'hi ha de fer front" tallant-lo "de soca-rel però des de dalt", perquè considera que no és una qüestió tant d'urgència però sí de preocupació. Alhora la presidenta també confirma que, a més de les jornades de prevenció de lesions i de gestió, també es volen engegar les jornades d'igualtat.\nUna altra comissió que s'ha iniciat és la de seguretat, i s'han detallat els punts que ha de treballar: redacció del protocol d'actuació davant de situacions de crisi, millora de la comunicació en temes de seguretat i prevenció, manual de recomanacions de seguretat per a l'organització d'una diada castellera, seguiment de l'ús, millores, viabilitat i idoneïtat de la soca a l'antiga, i estudi sobre recomanacions de dimensions de les pinyes.\nNova planificació comunicativa\nEntre els diferents vessants que cal anar treballant, a més dels esmentats, hi ha una nova planificació comunicativa de la CCCC. Actualment a les xarxes socials es poden trobar dos perfils diferenciats: el de la Coordinadora mateixa i el de la marca Castells. Això, segons Solé, feia que hi hagués dualitat de missatges, pèrdua de força, d'imatge i de contundència. La presidenta explica que "ara s'ha fet una aposta clara per la simbologia dels castells i les colles castelleres de Catalunya", perquè, "si som una coordinadora de colles castelleres, el que ens defineix més són els castells".\nEntre les altres millores, a més, també s'està gestant una nova pàgina web, que Solé considera que "ha de ser una eina interna i externa". També creu que hi ha d'haver una intranet potent per a totes les colles amb un repositori de documentació necessària.


Ses Covetes: el final?\nLa decisió del TSJB d'anul·lar la llicència municipal de Campos que permeté iniciar la construcció dels famosos 68 apartaments a primera línia de costa de ses Covetes constitueix una passa més, de gran transcendència, per procedir a la demolició d'aquesta vergonya. Durant lustres, els responsables municipals de Campos han oferit una absurda resistència numantina per tal de mantenir drets els edificis a mig construir, convertits en un insult estètic i mediambiental en una de les zones més emblemàtiques de Mallorca. Tant de bo que de la nova composició del consistori campaner, ara subjecta a pactes, sorgeixi la ferma voluntat de restituir la zona al seu estat natural. Tant de bo que aquesta iniciativa obtengui el suport del futur Govern balear, ara també en negociació. Els edificis de ses Covetes s'han convertit en factor de desmoralització de la ciutadania. Repetidament denunciats i amb sentències que n'ordenen la demolició, s'han mantingut intocats. Són un paradigma de la impunitat amb què s'ha mogut l'urbanisme il·legítim a Mallorca en les darreres dècades. Ni l'acció de la justícia no ha estat suficient per protegir la costa mallorquina en un cas tan flagrant de befa interessada a la normativa vigent. Cal felicitar la persistència de GOB i PSM, que han estat fonamentals per aturar els peus als que pensen que la construcció no està subjecta a la llei si els surt bé la jugada, però que demanen sucoses indemnitzacions en cas que vegin frenats els seus objectius. Ses Covetes s'han de convertir en exemple d'higiene democràtica en matèria urbanística.


1-20 Panells de circuits impresos rígids Fabricants i proveïdors - Fabricats a la Xina - Pinsheng Electronics\nPCB: Junta de Circuits impresos. Funció principal: suport i interconnexió per a component de circuit. La història: el 1936, el concepte sobre PCB va ser presentat per l'anglès Doctor Eisler i va fer la primera peça de PCB. El 1941, el PCB es va aplicar a equips militars per Amèrica. El 1953, va aparèixer ...\nPCB: Junta de Circuits impresos .\nFunció principal: suport i interconnexió per a component de circuit .\nEl 1936, el concepte sobre PCB va ser presentat per l'anglès Doctor Eisler i va fer la primera peça de PCB.\nEl 1941, el PCB es va aplicar a equips militars per Amèrica.\nEl 1953, va aparèixer per a PCB de doble cara.\nEl 1960, va aparèixer per a PCB multicapa.\nEl 1990, va aparèixer per a PCB BUM (build up multilayer).\nTipus bàsic : PCB rígid, PCB flexible, PCB Rigid-Flex .\nCapa: PCB d'un sol costat, PCB de doble cara, PCB multicapa .\nTecnologia: HASL_LF, dit d'or, oli de carboni, Au plating, OSP, or d'immersió,\nllauna d'immersió, plata d'immersió .\nEl procés de producció d'exemple per a PCB de doble cara amb HASL_LF:\nTaulers de tall per tallar-PTH- Panel Au Plats- capa exterior- patró de planxes- gravat extern- soldermask- serigrafia- paquet HASL- Etest-FQC-FQA\n1. IPC-A-600 (estàndard es pot acceptar per a PCB)\n2. IPC-6012 (estàndard per a PCB rígid)\n3. IPC-6013 (stand per a PCB flexible)\n4. IPC-TM-650 (mètode de prova per a PCB)\nNorma final segons el contracte entre el client i el proveïdor.\nProva de rendiment:\nPeleu la força\nAdhesió S / M\nCamp de sol·licitud de PCB i classe de verificació d'acceptació:\nClasse A 1: per a electrònica general. Com ara televisió, joguines, USB, etc.\nClasse B 2: només per a usos electrònics d'ús professional. Com ara ordinador, instrument, etc.\nC-class3: per a productes electrònics d'alta fiabilitat. Com l'exèrcit, l'aviació, etc.\nLes plaques de circuits impresos són àmpliament utilitzats en molts camps com ara l'electrònica de consum, equips de comunicacions, electrònica automotriu, equips industrials, electrònica mèdica, seguretat intel·ligent, energia neta, aeroespacial i productes militars, i són elements electrònics indispensables en productes d'informació electrònics moderns. El nivell de desenvolupament del dispositiu i la indústria del tauler de circuits impresos poden reflectir en certa mesura la velocitat del desenvolupament i el nivell tècnic de la indústria electrònica d'un país o regió.\nEn els últims anys, amb el desenvolupament d'indústries com la indústria d'informació electrònica aigües avall i la indústria de l'automoció, la demanda de diversos productes electrònics ha augmentat significativament, ampliant encara més l'espai per al desenvolupament de la indústria manufacturera de taulers de placa impresa.\nLes nostres maneres de pagament i maneres de pagament\nHot Tags: 1-20 Panells de circuits impresos rígids de capa, Xina, fabricants, proveïdors, fabricats a la Xina\nUn parell de:Targeta impresa flexible Següent:Taulers d'alumini Taulers metàl·lics\n2 capes d'acabat d'alumini OSP Base de circuit imprè...


Un pas més dels Castellers de Sant Cugat per aconseguir el nou local | elCugatenc\nAquest dissabte 17 de gener era una “diada” important pels castellers de Sant Cugat. No tenien una actuació de les clàssiques – tot i que premiaren els estudiants del Taller PU(d) de l’ETSAV amb algun dels seus castells – però en canvi sí que entomaven el dia amb molta il·lusió i responsabilitat. Era un dels dies més importants de la seva història doncs després de diferents jornades de treball conjunt amb els alumnes de l’Escola Tècnica Superior d’Arquitectura del Vallès (ETSAV), amb seu a Sant Cugat, per tal de estudiar les necessitats de la colla, arribava el moment del retorn.\nA la sala d’actes de l’ETSAV es van aplegar una bona part dels castellers acompanyats de personalitats de diferents àmbits que durant els darrers mesos han ajudat des de diverses vessants a entendre el fet casteller i disciplines associades a la construcció d’una seu per l’activitat d’una entitat com aquesta. En la trobada d’ahir hi eren presents l’alcaldessa Mercè Conesa i el regidor Joan Puigdomènech, professor de l’ETSAV, com a mostra de compromís amb el projecte, l’Ernest Benach, fundador dels Xiquets de Reus, Jaume Rosset, lligat als Minyons de Terrassa i especialista en medicina de l’esport i educació física i altres personalitats de l’àmbit de l’arquitectura. No hi va faltar el flamant nou Conseller d’Afers Exteriors, Relacions Institucionals i Transparència, Raül Romeva, que és membre de la colla santcugatenca.\nEls estudiants de l’ETSAV van presentar un total de 6 avantprojectes tenint en compte qüestions tant importants com les necessitats funcionals de la colla, la sostenibilitat, el finançament i els costos i la viabilitat urbanística. Així doncs, del resultat d’aquest estudi n’ha sortit que hi ha cinc ubicacions possibles i una opció “itinerant”. Les ubicacions plantejades són la Casa de Cultura, l’ETSAV, la Biblioteca del Mil·lenari, la Piscina del Parc Central i el Garden del Carrer Villà. L’opció “itinerant” és una construcció que es pot ubicar en una parcel·la però que es pot moure allà on convingui.\nCorrespon a un edifici de construcció reversible de dues plantes i que respon a les necessitats recollides a les enquestes. Seria un espai amb dues plantes i hi hauria dues variants, una de “compacte” i una amb una forma com piramidal. La inversió seria més alta que en altres opcions però el cost a llarg termini seria molt més baix perquè seria l’opció energèticament més sostenible. En aquest cas s’hauria d’ubicar en un terreny de compra o de lloguer. Aquesta opció significaria una seu pròpia per l’entitat que, en relació amb l’ajuntament, hauria de preveure una cessió d’un espai per “plantar” l’edifici. La idea força d’aquest avantprojecte és la de “lliure disposició” i el cost està previst que sigui de 30 mil €/any.\nAquest avantprojecte seria una intervenció important en l’edifici existent. Comportaria una adequació interior i construcció d’obra nova, doncs part del projecte d’ús se situaria en espais en desús de l’edifici actual i s’afegiria un annex i una façana que milloraria energètica i paisatgísticament el que ja existeix. Aquesta façana significaria una ampliació dels jardins del Monestir doncs seria un mural vegetal. La idea força d’aquest projecte és la de “centralitat” i el cost seria el de més importància tant per la inversió en obra com la despesa energètica que ja té ara l’edifici existent: 40 mil €/any.\nAmb la vista posada en la futura construcció de la nova biblioteca central, aquest equipament ha d’encabir altres activitats d’ús sociocultural i els castellers podria ser-ne una. El plantejament però és que la colla ocupés una part d’aquest equipament, una de les naus, i que en la part exterior de l’actual biblioteca s’ubiqués un prototip singular que es faria servir pels assajos i algunes funcions més. Aquest prototip es situaria entre l’edifici actual de la Biblioteca i el conservatori de forma que es forçaria la gent a utilitzar més el Passeig Gaudí. La idea força d’aquest avantprojecte és la de “nou centre” i el cost per la colla seria de uns 25 mil €/any.\nEn aquest espai que durant un part important de l’any està en desús es tractaria de adequar la part interior i llogar el terreny. S’aprofitaria l’edifici existent per encabir les necessitats de la colla i el local d’assaig es col·locaria a l’espai exterior. La idea força d’aquest avantprojecte és “Nova vida” i el cost seria de 34 mil €/any.\nLa proposta planteja aprofitar l’edifici existent i els horaris infrautilitzats per encabir-hi les activitats de la colla. En aquest projecte es podria col·laborar de forma més estreta amb els estudiants i explorar models d’autoconstrucció. Es planteja aprofitar l’edifici del CRIT i construir un prototip circular que es vegi des de la carretera. La idea força d’aquest projecte és la de “col·laboració” i el cost seria de 25 mil €/any\nGarden Carrer Villà\nAquesta parcel·la és municipal però és una concessió a un particular fins el 2029. Per tant, s’hauria de llogar o bé que l’ajuntament recuperés la concessió per cedir-la a l’entitat. Seria una proposta amb un cost reduït perquè no cal fer obra nova sinó adequar l’espai existent, aixecant una part de la teulada d’una de les naus. Fins i tot es contempla que una part de l’espai pugui ser llogat o cedit a una altra entitat. Aquest local tindria dues plantes. La idea força d’aquest avantprojecte és la de “immediatesa” i el cost per la colla és de 25 mil €/any.\nProperes passes a partir d’ara\nDesprés de la presentació dels avantprojectes, els membres de la colla van poder revisar tots aquests de forma detallada amb explicacions i després van votar quina de les idees era la que més els agradava. La presidenta de la colla, la Gemma Aristoy, ens va explica que a partir d’ara se seguirà treballant amb els estudiants de l’ETSAV perquè amb els resultats de la votació es faci un projecte que agafi allò que s’ha escollit paral·lelament a l’inici de converses amb l’ajuntament i al treball més intens de cerca de finançament.\nEl procés doncs no acaba aquí. S’ha fet un pas molt important. Aquest dissabte no sabien què s’hi trobarien i ara ja tenen qüestions concretes sobre què pensar. Com ens comentava un casteller amb una llarga trajectòria a la colla, el que cal ara és decidir si es vol volar sols o no, si cal anar a un equipament compartint espais amb altres entitats o no, si és important està al centre o no és necessari, però el més important de tot és que la decisió que es prengui serà la que portarà a la seu social dels Castellers per molts anys i “no per córrer més s’ha de posar en risc que en poc temps ja no ens sigui útil l’espai que hem triat per nosaltres”. De fet, Gausacs ja porten molts, massa anys sense lloc fixe a la ciutat, ahir es comentava que per donar el salt definitiu cal un lloc estable, comparant amb Minyons per exemple, però cal que quan es decideixi sigui amb tota la màxima seguretat. Com quan el cap de colla diu allò de “amunt!” i comencen a tocar les gralles.


Diputació de Girona - Noticies - «El món amb ulls de nen. El repte de fer un bon informatiu infantil» conversa amb Laia Servera<br>\nAquest divendres 15 de febrer, a la Biblioteca Pública Carles Rahola, ha tingut lloc la conversa amb Laia Servera sobre «El món amb ulls de nen. El repte de fer un bon informatiu infantil».\nLa presentadora i directora del programa d'actualitat infantil InfoK, Laia Servera, ha explicat que en aquest programa classifiquen les notícies en tres grups: les que tenen a veure amb els nens i els afecten, les que no tenen a veure amb ells però els afecten i les que no són del món dels nens i en teoria no els afecten. «Amb la mainada es pot parlar de tot», afirma Servera, la qüestió és «com es fa».\nLaia Servera ha comentat que els nens han d'interactuar amb el seu informatiu, i és necessari donar-los veu. I ha destacat la dificultat que suposa realitzar un informatiu per a aquesta franja d'edat, de 9 a 11 anys aproximadament, perquè «si no ens entenen es queixaran com a espectadors exigents i crítics que són».\nConstata també que es busca la reflexió abans que la immediatesa: «Som l'únic informatiu que ens podem permetre el luxe de dir: hi ha hagut una explosió a Londres però com que no sabem què ha passat ja us ho explicarem demà». I és que Servera ho ha deixat clar des del principi, durant la conversa amb la periodista Susanna Oliveira en el marc de la Setmana dels Rahola: «Als nens se'ls han d'explicar les notícies traumàtiques. Cal trencar la por de parlar-ne, obrir la porta de la comprensió: si una cosa l'entenem, ens fa menys por».\nTenint en compte aquesta premissa, la periodista ha apuntat que els va costar molt «tractar el tema dels abusos sexuals a menors». Durant la conversa ha recordat que pel que fa a les imatges no les mostren totes, ja que «hi ha temes que poden resultar molt traumàtics per a un infant. Partim de la base que tot es pot explicar però no tot es pot ensenyar».\nAutor: M. Millan\n«El món amb ulls de nen.» conversa amb Laia Servera a la Setmana dels Rahola


FC Barcelona: Luis Enrique: “Que bé que us aniria a alguns disfressar-vos” | Esports | EL PAÍS Catalunya\nCHAMPIONS LEAGUE | FC BARCELONA - BATE BORÍSSOV\nLuis Enrique: “Que bé que us aniria a alguns disfressar-vos”\nEl tècnic del Barça es remet al comunicat del club per valorar la intromissió dels jugadors disfressats a Getafe i replica a la premsa amb sarcasme\nBarcelona 3 NOV 2015 - 14:14\tCET\nLuis Enrique, en la roda de premsa d'aquest matí. ALBERT GEA REUTERS\nEl FC Barcelona ha decidit fer baixar la premsa de l'avió i només es poden veure els jugadors –un o dos, depenent del resultat– a la zona mixta. Però uns quants futbolistes blaugrana van envair la sala de premsa del Getafe –encara que la seva intenció era anar a la zona mixta– per fer una broma i riure una mica de/amb els mitjans de comunicació. El club va parlar en nom dels causants de l'aldarull i Iniesta va trucar a Pedro León, capità del Getafe, per disculpar-se en nom de tot el vestidor. El tècnic Luis Enrique (a qui només se li pot preguntar en les rodes de premsa prèvies i posteriors al partit, de manera que no hi ha cap altre marc fora de la competició), no obstant això, ha decidit no tenir veu ni vot en la malifeta. “Següent pregunta, va”, ha arribat a dir en un parell d'ocasions amb el gest contrariat, enfadat amb la premsa per preguntar per una qüestió que ha generat polèmica.\nPossible estrena de Vermaelen\nLesionat durant gairebé tota la temporada anterior per uns problemes musculars que van requerir una intervenció quirúrgica, Thomas Vermaelen es va entrenar durant la pretemporada per començar el curs com un més. Va complir el seu objectiu amb un bon futbol, fins i tot amb un gol que va servir per vèncer el Màlaga. Va acumular 388 minuts en tres partits de Lliga i el de la Supercopa, a més del partit de Copa de la setmana anterior contra el Villanovense. Però es va tornar a lesionar a la cama esquerra i es va tornar a quedar fora de joc. “Va ser decebedor, però ara em sento molt bé i, tot i que entenc que es pugui qüestionar el que em passa, quan sóc al camp no tinc por de lesionar-me”.\nSi demà juga, s'estrenaria a la Champions com a blaugrana –ja ho va fer, esclar, quan jugava amb l'Arsenal i l'Ajax– i és un repte que l'il·lusiona. “Si jugo, serà un moment molt especial. Ho espero, és clar que sí”, ha assegurat el central, que, no obstant això, és conscient de l'acumulació de jugadors que hi ha al seu lloc, amb Bartra, Piqué, Mascherano i Mathieu. “Hi ha molts jugadors, sí, però també hi ha molts partits i necessitem tota la plantilla”.\nSense opinió sobre les sancions de les estelades, tampoc ha volgut pronunciar-se sobre l'acte dels seus companys a Getafe amb les disfresses de Halloween, un fet que desconeixia al mateix Coliseum Alfonso Pérez. “Sentim molt el que va passar dissabte. No volíem ofendre la gent del Getafe. El club ja va fer una declaració i vam parlar amb el Getafe. Espero que hopuguem deixar aquí”.\n“Hi ha hagut un comunicat dels jugadors i ha quedat clar”, ha assenyalat en la primera de les preguntes; “som al millor lloc perquè qualsevol cosa positiva sigui negativa… així que no hi entrarem i ens centrarem en el que és important. Més enllà del circ actual en el qual ens movem en el món del futbol, queda tot clar a la nota”. En la seva època s'hauria permès això de Halloween?, li ha preguntat un periodista. “En la meva època no hi havia Halloween… era el Carnestoltes”, ha respost amb ironia. I ha afegit un comentari, potser una mica desafortunat: “Que bé que us aniria a alguns disfressar-vos”. Contrariat llavors, s'ha remès dues vegades a la “següent pregunta, va”. I ha fet una advertència a un altre periodista: “Si has de preguntar sobre això, no agafis el micro”.\nLuis Enrique ha volgut centrar la compareixença en el duel contra el Bate (demà a les 20.45, beIN Sports). “Si guanyem, passem de fase i és un fet molt positiu que indica el que hem fet fins ara. Cal fer un partit complet i millorar aspectes del joc per aconseguir la victòria, que és l'objectiu”. I ha aprofundit: “Després, hi ha la qüestió de ser primers de grup per enviar el missatge que estem preparats”. Encara que va ben encaminat, el Barça no ho ha tingut fàcil en aquest inici de curs, amb moltes lesions. “No és una preocupació. Però l'any passat vaig poder fer el que vaig voler pel que fa a la càrrega de minuts i els jugadors van demostrar que van arribar al final en un estat més que òptim”, ha reflexionat; “i aquest any estic obligat a haver de carregar més jugadors. Queden mesos, recuperarem futbolistes i a veure de quina manera ho podem fer perquè ens jugarem els títols en els últims mesos”.\nSense pronunciar-se sobre les estelades, ha assegurat que la recuperació de Messi és normal i que veurà el partit del Madrid contra el PSG abans o després, depenent de si la seva dona vol anar a sopar fora.


Sorteig de la Rifa de Nadal 2021-2022 – AMPA CP Cervantes\nDijous que ve, 16 de desembre, tindrà lloc el sorteig de la Rifa de Nadal i tots i totes esteu convidats a ser testimonis d’aquest sorteig.\nCol·locarem els números de tots els bitllets venuts en una urna i tres alumn@s del col·le trauran 3 bitllets. El primer bitllet extret serà el bitllet guanyador. Els altres dos es deixaran en reserva per si passat un temps prudencial ningú s’haguera posat en contacte amb l’AMPA o amb el col·legi per a reclamar el premi.\nLa persona que tinga el bitllet guanyador haurà de passar pel col·legi a recollir el seu premi i, per descomptat, ensenyar el seu bitllet. No s’acceptaran fotografies, fotocòpies ni cap altre format que no siga el bitllet original amb el segell de l’AMPA.\nCelebració del Sorteig de la Rifa 2021-2022\nLloc: Plaça María Beneyto\nDia: Dijous 16 de Desembre 2021\nAcí teniu una mostra dels productes que conté la cistella (conté més coses de les que apareixen en la fotografia):\nMoltíssimes gràcies a tots i totes les que heu contribuït comprant bitllets i unes gràcies especials a totes les persones que han dedicat el seu temps i esforç perquè aquesta rifa es poguera realitzar.


Lluís Abella, regidor de Medi Ambient: «Estem prenent totes les mesures per combatre el mosquit tigre, però hem de tenir clar que serà un any amb molts mosquits» - Revista Cambrils\nLluís Abella, regidor de Medi Ambient: «Estem prenent totes les mesures per combatre el mosquit tigre, però hem de tenir clar que serà un any amb molts mosquits»\nEnguany, s'ha de tenir en compte que la climatologia –amb una primavera amb força pluja– serà més propicia a que hi hagi més mosquits, perquè els llocs amb acumulació d'aigua és un focus per a la seva cria\nPublicat el Dissabte, 23 de maig de 2020 11:00h\nAspecte de la desembocadura de la riera de Riudoms, a finals del passat mes de març | Lluís Rovira i Barenys\nEl departament de Serveis i Medi Ambient de l'Ajuntament de Cambrils du a terme, entre els mesos d'abril a octubre, tractaments per combatre la proliferació de mosquits tigre que comencen a aparèixer quan arriba la calor. El regidor de Serveis, Medi Ambient i primer tinent d'alcalde de l'Ajuntament –Lluís Abella– ha explicat a revistacambrils.cat que, "en aquest període d'abril fins a octubre es fa el tractament –de forma quinzenal– a les desembocadures dels barrancs, a les desembocadures de les rieres i als embornals que hi ha pel poble. Després, en el període de maig a juny que ja comença a fer més calor, aquests tractaments es fan cada 8 o 10 dies per combatre la seva proliferació". Enguany, s'ha de tenir en compte que la climatologia –amb una primavera amb força pluja– serà més propicia a que hi hagi més mosquits, perquè els llocs amb acumulació d'aigua és un focus per a la seva cria. Per aquest motiu, Abella ha comentat que, "estem prenent totes les mesures per combatre el mosquit tigre –estem fent tot com s'ha de fer– però hem de tenir clar que serà un any amb molts mosquits".\nLes larves crien en petites masses d'aigua estancada\nAquesta espècie, la del mosquit tigre, es va detectar per primera vegada a Catalunya l'estiu de 2004. Les larves d'aquest mosquit viuen en petites masses d'aigua estancada, que són els llocs escollits per les femelles per dipositar els ous. Mai diposita els ous en aigües en moviment ni superfícies d'aigua grans. En el nostre hàbitat els llocs més freqüents on podem localitzar aquests mosquits és en els petits embassaments artificials d'aigua com: bidons, gerros, plats de testos, cubells, etc. El millor sistema per prevenir-ne la presència és evitant la cria i el desenvolupament de les larves, eliminant els reservoris d'aigua que es troben als jardins, terrasses o balcons.


La xarxa sísmica de Catalunya disposa d'un "Digital Object Identifier" (DOI). Institut Cartogràfic i Geològic de Catalunya\nLa xarxa sísmica de Catalunya disposa d'un "Digital Object Identifier" (DOI)\nL'ICGC posa a disposició de tota la societat els enregistraments digitals de la Xarxa sísmica de Catalunya. Aquests enregistraments, que són lliurement disponibles, són utilitzats per investigadors i tècnics d'arreu del món\nLa Xarxa sísmica de Catalunya, mitjançant el servei que disposa la FDSN (International Federation of Digital Seismic Networks), s'ha dotat d'un DOI per tal de facilitar el seguiment de la utilització d'aquests enregistraments i els resultats obtinguts a partir de la seva anàlisi.\nEl DOI (Digital Object Identifier) és un identificador únic i permanent per a les publicacions electròniques, bases de dades i qualsevol element digital amb propietat intel·lectual. El DOI proporciona informació sobre la descripció de l'objecte digital (autor, títol, dades de publicació, etc.) i la seva localització a Internet, utilitzant el sistema handle.\nD'ara en endavant, els usuaris d'aquestes dades podran referir-se a les mateixes mitjançant el codi DOI: 10.7914/SN/CA, simplificant així tant la tasca de referenciar l'origen de les dades com la de localitzar el seu ús. La referència serà:\nPer exemple, les dades enregistrades per l'estació sísmica de la següent imatge, prop de Bruguera (Ripollès), estan disponibles al web d'ORFEUS i ara es poden referenciar fàcilment mitjançant l’ús del DOI.


La Rosa oblidada\nEls premis són pel als vius, el reconeixement per als homes. Era una tarda plujosa aquella de 1962 i unes llàgrimes d’aigua regalimaven sobre un epitafi que intentava resumir una curta però intensa vida dedicada a la ciència: “La seva investigació i els seus descobriments en matèria de virus queden com un benefici a la humanitat”. Cap referència al seu més gran descobriment, pel qual en aquell mateix moment tres homes s’enduien la glòria amb un premi Nobel.\nUna noia jove en un laboratori no era un fet freqüent, ni tampoc ben rebut per tothom. Ella treballava dia i nit amb aquell defractor de raig , n’havia arribat a ser tota una experta. Havia deixat Cambridge després d’una exitosa formació en química i havia viatjat fins París per treballar en un dels laboratoris més prestigiosos del país. EL seu objectiu: resoldre un dels majors misteris de la ciència en aquells temps, el secret de la vida, l’estructura de l’ADN.\n-\tEt veig molt concentrada Rosalind, sembla que siguis a un altre món- ja tornava a ser allí, aquell home descarat i sempre inoportú.\n-\tHo estava, però tu sempre estàs disposat a trencar el silenci, veritat Wiklins?\n-\tSilenci? Si aquesta maquineta fa més soroll que un tractor, no serà perillosa veritat? – va dir fent broma i apartant-se fingint terror.\n-\tAquí la única perillosa seré jo si no em deixes treballar. Que no tens feina tu? – va dir ella ja de mal humor.\n-\tSempre és més divertit veure una noia maca jugant amb raig X.\nTornava a mofar-se, una tàctica molt poc efectiva per seduir una dona, però ella ja no l’escoltava. Tenia a la mà la fotografia que acabava d’extreure de l’aparell, la 51, un seguit de taques borroses que formaven una X. Les mans li van començar a tremolar, i després les cames, va seure al tamboret sense apartar uns ulls com a plats d’aquella meravella.\n-\tEi, que m’escoltes? Et dic si vols anar a ballar aquesta nit, t’invito a una copa.\n-\tHo tinc, la doble hèlix – ho va pronunciar en veu baixa, encara amb por que no fos real.\n-\tQue dius? – a ell li va costar un moment retornar tota la sang al cervell per entendre el que li deia.\n-\tHem fotografiat l’estructura de l’ADN! On és el Gosling? L’he d’avisar! – Ara ja cridava arrossegada per l’eufòria al mateix temps que sortia corrent a buscar el seu alumne.\nNi tan sols l’havia escoltat, ja estava fart, portava mesos intentant tenir una cita amb aquella noia, però ella només tenia temps i ulls per la feina. La ràbia es va apoderar d’ell. Li faria pagar, recuperaria el seu honor i el seu orgull. Aquella nit Wilkins entrava al despatx de la dona a la que ara detestava. La fotografia estava sobre la taula, era massa fàcil. La va guardar a la seva maleta i va marxar amb un somriure fosc a la cara. L’endemà a primera hora ja tornava a ser al seu lloc, ningú l’havia trobat a faltar, però el mal ja estava fet. Aquell institut no era l’únic que buscava la composició de l’ADN, i ara els seus competidors tenien la clau per resoldre el problema. Watson i Circk no van trigar a publicar un article amb l’estructura química de l’ADN, mai van dir en què s’havien basat i l’article de Rosalind amb la fotografia 51 es va vendre com un fet que recolzava el treball dels primers. Una jugada mestra que fins i tot ella es va empassar. Mai va saber que tot el seu treball havia estat robat ni que amb cada hora passada a aquell laboratori replet de radiació li havia estat robant la vida.\nRosalind Franklin va morir als 37 anys per un càncer d’ovari. James Watson, Francis Circk i Maurice Wilkins van rebre el premi Novel de Medicina el 1962 quan tothom ja havia oblidat aquella gran científica.


Amposta treballa per retirar els últims símbols franquistes de la ciutat\nL'Ajuntament d'Amposta en una imatge d'arxiu | Google maps\nSón una làpida als caiguts i una placa amb els juncs | L'Ajuntament dignificarà la memòria de l'alcalde republicà Villalbí i col·locarà llambordes per a 10 deportats ampostins\nper Redacció divendres, 27 de novembre 2020 - 18:19h\nL'Ajuntament d'Amposta treballa per retirar els dos últims símbols de l'època franquista a la ciutat. Es tracta d'una làpida al cementiri que fa referència als «màrtirs» del bàndol rebel i una placa amb els juncs a un habitatge del carrer Melilla. D'altra banda, la Comissió del Nomenclàtor del consistori està treballant per restituir la memòria de l'alcalde republicà Josep Villalbí, canviant l'actual carrer que porta el seu nom per un altre o per una plaça. També s'està pendent que arribin d'Alemanya les llambordes 'stolpersteine' que es col·locaran davant les cases de deu deportats ampostins a camps de concentració nazis.\nSeguint les recomanacions de Memorial Democràtic, la làpida «als caiguts» del cementiri d'Amposta es dignificarà amb una senyalització adjacent a la tomba que la desproveeixi de càrrega d'exaltació franquista. La proposta inclourà la inscripció «En aquesta tomba van ser enterrades víctimes de la violència social que es va produir arran de l'esfondrament de les institucions democràtiques causat pel cop d'Estat contra la Segona República, de juliol de 1936, i l'esclat posterior de la Guerra Civil (1936-1939). Aquesta làpida conté simbologia d'exaltació de la dictadura de Franco, que va utilitzar les víctimes d'aquesta violència».\nLa placa amb els juncs del bloc de pisos del carrer Melilla es retirarà en les pròximes setmanes, com s'ha informat al veïnat. L'Ajuntament d'Amposta es va adherir fa dos anys al Consorci Memorial de la Batalla de l’Ebre i es treballa en la senyalització dels espais de la Guerra Civil, rutes de divulgació i un camp de treball l'estiu vinent per recuperar els nius de metralladores de la zona del cementeri.\nKum: Descobreixen el nom de la ciutat ibèrica enterrada a Tivissa\n'Giving Tuesday' solidari: Nova acció per preservar les oliveres monumentals de l'Ebre


Roberto Jiménez marxa al futbol anglès | RCD Espanyol.\nOperació necessària per a l’Espanyol que es treu de sobre una de les fitxes més elevades de la plantilla\nper Blai Melgar 31 de maig de 2019 16:02\nS’acaba el periple de Roberto Jiménez a l’Espanyol. El primer fitxatge de Quique Sánchez Flores se’n va del club blanc-i-blau sense haver disputat els minuts que esperava i deixant un pèssim llegat econòmic força notable. El porter madrileny, que va arribar de l’Olympiakos grec amb l’estela d’estrella, ha estat sempre a l’ombra de Diego López i ho demostren els 12 únics partits oficials (encaixant 23 gols) que ha disputat amb la samarreta espanyolista. Ara doncs, el porter madrileny buscarà sort a la Premier League i firma amb el West Ham per a les pròximes dues temporades, més una d’opcional.\nUna operació necessària per a un Espanyol que veia com l’elevat sou de Roberto pesava com una llosa. El club va pagar 3 milions d’euros a l’Olympiakos l’any 2016, però ràpidament Quique Sánchez Flores va optar per relegar-lo a la suplència en detriment de Diego López. Aleshores, tot i que sense fer soroll, Roberto va acceptar el seu rol de suplent accedint únicament a jugar la Copa del Rei fins que va marxar cedit al Màlaga. Un any després i amb el club andalús descendit, Roberto tornava a Barcelona per viure una última temporada a la banqueta.\n— West Ham United (@WestHamUtd) 31 de maig de 2019\nLa sortida de Roberto es resol el mateix dia que Rubi es desvincularà de l’Espanyol. L’entrenador maresmenc ja ha pagat la clàusula de penalització que l’unia encara al club blanc-i-blau i aquesta tarda mateix es podria fer oficial el seu adeu.


Les tres associacions de jubilats i pensionistes de Borriana signen els convenis amb l'Ajuntament - Diari Millars, informació local en valencià.\nLa Bosca, El Calvari i La Plana Baixa rebran entre 600 i 800 euros per a poder pagar les activitats d’enguany i per a les despeses derivades de locals.\nLes tres associacions de jubilats i pensionistes de la ciutat de Borriana, han signat avui el conveni amb l’Ajuntament pel qual el consistori pagarà bona part de les despeses en activitats i dinamització que els col·lectius realitzen durant tot l’any. A més, també s’afegeix una dotació més per a aquelles associacions que compten amb local propi i han de fer front als pagaments per lloguer.\nL’alcaldessa de Borriana, Maria Josep Safont, i el regidor de Serveis Socials Manel Navarro han estat presents en la signatura del conveni pel qual l’Associació del Calvari rebrà una ajuda de fins a 600 euros, mateixa quantitat que percebrà La Bosca. Mentrestant, l’associació La Plana Baixa rebrà un total de 800 euros que també li permetran pagar part de la despesa que destinen al local.\nTal com ha explicat l’alcaldessa, «es tracta de seguir ajudant i col·laborant periòdicament amb les associacions que s’encarreguen de dinamitzar, programar i ajudar a millorar el dia a dia de les persones majors de la nostra ciutat, per la qual cosa és d’agrair que un any més l’enteniment amb cadascuna d’elles siga òptim i així seguim treballant dia a dia per als nostres majors».\nPost més nousUn incendi arrasa la Serra Calderona a Sogorb\nPost més vellsL’èxit de Castelló Sènior desborda totes les previsions fins al punt de superar en 3.300 peticions les places disponibles


Default Post Image - Helen Doron English Spain\nHome » Uncategorized » 5 beneficis de les Activitats EXTRAESCOLARS\nEl mes de Setembre és el mes de les decisions, de les noves etapes per als més petits de casa.\nUna de les preguntes més freqüents que es fan les famílies en aquesta època de l’any és ¿a què apunto al meu fill enguany? I a Helen Doron ho tenim més que clar, l’anglès és una de les millors activitats extraescolars que existeixen.\nSerà una de les millors opcions que podem escollir per ells i una de les activitats més vàlides pel seu futur.\nSabem que l’esport per exemple, els hi donarà habilitats físiques, i potenciarà la seva salut, així com la capacitat de treball en equip.\nLes arts plàstiques i musicals potenciaran la seva creativitat, sensibilitat i imaginació, aptituds molt vàlides per al seu desenvolupament en un futur.\nI les llengües, sobretot en edats primerenques, els hi proporcionaran les bases del coneixement per aabsorbir una cultura i un llenguatge per a la resta de les seves vides.\nTanmateix, escolliu l’activitat que escolliu hem fet un recull dels 5 principals beneficis de les Activitats extraescolars per als més petits, per tal que les tingueu en compte, ja que ara és el moment!\n1.- Ampliació d’horari. Permeten tenir els nens recollits en un espai controlat un cop s’acaba la jornada escolar, i així poder conciliar millor les jornades de feina dels pares.\n2.- Nous Amics: A banda dels amics de l’escola, les activitats extraescolars permeten socialitzar amb nous companys que no tenen per què tenir la mateixa edat, la qual cosa, obra la ment i les habilitats socials dels més petits.\n3.- Recolzament Escolar: Les activitats complementàries aporten noves perspectives i una manera d’enfocar l’aprenentatge de coneixements que pot estimular tant el que s’aprèn a l’escola, com les noves propostes.\n4.- Reforç a la Salut psico-emocional: El fet d’anar a un centre diferent i conèixer noves maneres d’aprendre aporta uns valors i uns compromisos que els més petits adopten com un gran benefici per a ells i per la seva salut mental.\n5.- Oci no nociu: Tenir una nova via d’entreteniment que no sigui la televisió, mòbil o tableta… proporciona un descans per a la ment dels nens i nenes que a vegades estan massa exposats a les noves tecnologies en el seu temps lliure.\nSón tots aquests motius i molts més els que ens fan recomanar-vos 100% trobar una bona activitat extraescolar pels vostres fills aquest any.\nPer suposat la nostra proposta de classes d’Anglès de forma lúdica i divertida per a totes les edats és la millor de les opcions.\nA més a més per haver llegit aquest article us podeu beneficiar del material GRATUÏT a l’hora de formalitzar la matrícula.\nCODI OFERTA: #2019EARLYENGLISH\n5 activitats casolanes per a potenciar l'anglès


Topografia València - Servicis\nTopografia València Servicis\nHui en dia la situació actual d'un terreny és la base de qualsevol projecte independentment de la seua envergadura. Conéixer adequadament la planimetria i altimetria del terreny sobre el qual es va a planejar una obra d'enginyeria, posicionar servicis afectats existents que obliguen a modificar el traçat inicial del projecte o conéixer la ubicació exacta d'elements com l’arbratge o mobiliari urbà és de crucial importancia.\nProporcionem un servici complet, ràpid i eficaç d'assistència tècnica en obra des de l'alçament de l'estat actual fins a l'edició de plans “as built”. Incloent cubicacions i càlcul de moviments de terres per a certificacions o control d'abocadors, així com tot tipus de replantejaments. També preparem les dades del terreny per a procedir a un control i guiat de maquinària 3D.\nPosem a la seua disposició la nostra experiència per realitzar amb garanties una sèrie de tasques que sovint sorgixen per discrepàncies veïnals com a delimitacions de parcel·les, oferint una solució definitiva amb l'amollonament de límits i les certificacions de superficies, necessàries també en el cas d'operacions de compravenda. Finalment ajudem als nostres clients amb gestions administratives per a la segregació o agrupació de parcel·les, variació de titularitat, etc... donant lloc a l'esmena de discrepàncies cadastrals que s'hagen pogut originar.\nLa nostra qualificació ens permet realitzar des d'una implantació de bases de replantejament fins la realització total de projectes de densificació i manteniment de xarxes geodèsiques. També disposem de la instrumentació necessària per a dur a terme anivellacions d'alta precisió.\nDes de Topografia València, oferim solucions integrals per a qualsevol projecte de Sistema d'Informació Geogràfica.\nComptem amb un equip multidisplicinar format per Tècnics Superiors i Mitjans per a l'adquisició i adequació de dades, també amb Llicenciats en Informàtica amb àmplia experiència en l'adaptació i desenvolupament de programari SIG. Les nostres àrees d'actuació són:\nAnàlisi de la problemàtica, redacció dels documents d'especificacions, preparació de plecs, etc. Tant dels models de dades com del programari de gestió de la informació.\nA partir del document d'especificacions, podem personalitzar les seues programaris o bé desenvolupar des de zero noves programaris, tant per a entorns d'escriptori com a web.\nLes dades són una part fonamental dels SIG. Des de TV estem en disposició d'aportar la dita informació, ja siga a partir de presa en camp o l'adequació de bases de dades ja existents.\nEscàner làser pertanyent a la gamma dels Sistemes Topogràfics d'Alta Definició (HDS - High Definition Surveying) està sent utilitzat com la ferramenta imprescindible per als projectes més exigents. Perquè no s'escape cap detall, el nostre equip altament qualificat s'encarrega de realitzar alçaments de milions de punts recreant així espais complexos.\nA més de tots els treballs abans mencionats, també comptem amb els mitjans materials necessaris per a realitzar Topografia industrial de precisió. Aportem també a gabinets d'arquitectura i disseny l'ajuda necessària per a dur a terme els seus projectes de remodelació d'espais per mitjà del mesurament de fatxades i interiors d'edificis.


Arresten a jove de 19 anys a Chicago per simpatitzar amb l'Estat Islàmic - Viquinotícies\nArresten a jove de 19 anys a Chicago per simpatitzar amb l'Estat Islàmic\nBandera de l'Estat Islàmic.\n8 d'octubre del 2014, Estats Units\nEl jove de 19 anys Mohammed Hamzah Khan arrestat a Aeroport Internacional O'Hare el cap de setmana quan intentava viatjar a Turquia passant per Suïssa per unir-se a l'Estat Islàmic va fer la seva primera aparició en tall el dilluns.\nEls familiars que el van acompanyar no van fer declaracions i tan sols van demanar privacitat, però veïns que van conèixer a Khan ho van descriure com un noi tranquil i educat.\nMai vam imaginar que alguna cosa així podia passar. Ell és l'última persona que podria podria passar-li una cosa així, va dir als mitjans un membre de la mesquita on assistia el jove en els suburbis de Chicago.\nAgents federals van trobar a la seva casa material en què expressava suport al grup Estat Islàmic, incloent un dibuix en què apareix un combatent amb una bandera de l'EI amb les paraules en àrab Vine al Jihad.\nSegons les autoritats, Khan va escriure una carta als seus pares on parlava de l'occident "immoral" i expressava que no volia que els seus fills es veiessin exposats a "escombraries d'aquest tipus". També els instava a que s'uneixin a l'Estat Islàmic.\nEl sospitós va dir als agents que esperava que el seu paper en la jihad fora de "servidor públic, com policia, treballador humanitari o combatent".\nKhan va ser detingut per “perillós” i per “ser un risc pel vol”. La seva audiència preliminar ha estat programada pel dijous.\nLes autoritats creuen que una dotzena de nord-americans són part dels grups extremistes que operen a Síria.\n(castellà) Redacció Joven simpatizante de EI aparece en corte — Veu d'Amèrica. 7 d'octubre del 2014.\n« Joven simpatizante de EI aparece en corte »\nObtingut de «https://ca.wikinews.org/w/index.php?title=Arresten_a_jove_de_19_anys_a_Chicago_per_simpatitzar_amb_l%27Estat_Islàmic&oldid=150058»\nLa pàgina va ser modificada per darrera vegada el 21 jul 2018 a les 02:46.